Mar bije lamet un dachenn galv zo ken, karget a ster hag a istor ha zo anavezet gant ar geodeourien o chom enni, e vije kollet he beli gant ar Justis en ur framm melestraduel nevez zo tabut diwar e benn, n'en deus tamm kenstagded ebet ha zo kalz enebiezh outañ a-berzh annezidi un dachenn « a c'haller kemm ».  En anv ul lugan eeun, « ur rannvro velestradurel, ul Lez-varn  galv, un departamant, ul Lez-varn ensav meur », e vije lakaet lezioù-barn ensav meur Naoned ha Sant-Nazer e dalc'h Lez-varn galv Angers, hervez ar raktres adreizh. Evel-se e vije torret al liamm kreñv diwezhañ a stag departamant al Liger-Atlantel ouzh Breizh, en desped d'ar youl embannet gant an darn-vrasañ eus an annezidi hag an dilennidi (Kuzul-departamant al Liger-Atlantel ha Kuzul-rannvro Breizh).  An doare « adframmañ »-se, e-keñver tachenn, ne daol ket evezh ouzh ar c'hementad aferioù barnet nag  ouzh emdroadurioù ar boblañs. Pennaennoù an demokratelezh zo en arvar.  Ar Justis a vez rentet en anv ar Bobl ne c'hall ket bezañ ur melestradur evel ar re all, dindan urzhioù ar galloud kreiz, hep na vije lakaet en arvar pennaennoù dizalc'hegezh hag diuntuegezh ar re o deus d'he rentañ. Ur penn barnadurezh n'eo ket rener lec'hel servij ur ministrerezh.  En tu-hont da garg un urzh foran pe ur velestradur, ar Justis he deus kefridi da virout ar gwir ha da varn gant reizhded. Gwarantiñ a ra ar peoc'h  er gevredigezh, gant he divizoù, ar pezh a endalc'h asant ar re zo dindan he divizoù.  Lez-varn galv Roazhon, gant an dachenn zo ganti bremañ, a gas ar gefridi-se da benn hep nemeur a zale hag en un doare n'eus ket breud warnañ.  E-keñver obererezh, e klot mat-kenañ gant ar reolennoù hag ar pennaennoù displeget gant Mirourez nevez ar Sielloù. N'eus abeg sirius ebet eta evit kemm he zachenn, a glot mat gant an dezverkoù poblañs, armerzh, douaroniezh ha kevredigezh zo e-barzh ar raktres.  En  aner e klasker ar splet a vije o rannañ tachenn Lez-varn galv Roazhon.  Setu perak e sav ar varnerien, ar vreutaerien, an advoueed, ar wazourien, ar c'hrefierien hag ar gargidi o mouezh a-enep ar soñj zo embannet da rannañ tachenn Lez-varn engalv Roazhon, ar pezh a lakaje fin da unaniezh istorel ha barnerezhel Breizh.  En ur c'houzout ez eus ezhomm da gempenn kartenn al lezioù-barn, gant ar c'hemmoù poblañs zo hag emdroadur an araezioù kehentiñ, e fell dezho sevel a-enep dismantrañ ur varnadurezh a  ya mat en-dro, zo gwriziennet en istor hag e youl ar geodedourien, ha se daoust da c'hoantoù ar Vretoned.  Gervel a reont an holl dud a vicher, hag ivez an dud geodedourien a Vreizh, d'en em sevel evit diarbenn ar c'hinnig-se zo didalvoud hag enep-demokratel.  En em vodañ a raimp e miz Gwengolo dirak Breujoù Breizh evit se ha pediñ a raimp an holl da zont ganimp.